Sporočilo za javnost

Na podlagi določil Pravil Ljubljanske borze, d.d., Ljubljana in veljavne zakonodaje Družba za upravljanje terjatev bank, d.d., objavlja nerevidirane poslovne rezultate 2019.

**DUTB v 2019 poslovala uspešno in nad zastavljenimi cilji**

**Ljubljana, 29. 5. 2020 – Upravni odbor Družbe za upravljanje terjatev bank (DUTB) se je seznanil s preliminarnimi nerevidiranimi rezultati poslovanja družbe v letu 2019. DUTB je v letu 2019 poslovala uspešno in nad zastavljenimi cilji.**

**Nerevidirani finančni rezultati 2019**

V letu 2019 je **čisti izid poslovnega leta** po preliminarnih nerevidiranih izkazih znašal **40,2 milijona EUR.** **Lastniški kapital DUTB,** njen 100 % lastnik je Republika Slovenija,se je **povečal na 242,1 milijona EUR**, kar predstavlja **27,5-odstotni povprečni letni donos** na vloženi kapital s popravki (tj. upoštevaje vračila kapitala lastniku) oziroma EROE, katerega ciljna vrednost v Smernicah za delovanje DUTB[[1]](#footnote-1) znaša 8 %.



*Shema 1: Vrednost lastniškega kapitala DUTB po letih (2013-2019)*

Leta 2019 je DUTB ustvarila **220,8 milijona EUR prilivov iz upravljanja premoženja**, kar predstavlja 10,7 % kumulativne prenosne vrednosti sredstev in je, navkljub vedno manjšemu in zahtevnejšemu portfelju, nad 10-odstotno letno zahtevo, ki jo postavljajo Smernice in ZUKSB.

Od ustanovitve do konca leta 2019 je DUTB skupno ustvarila že 1.743,3 milijona EUR prilivov iz upravljanja premoženja.



*Shema 2: Struktura ustvarjenih prilivov iz upravljanja premoženja v 2019 glede na tip naložb in ustvarjeni prilivi iz upravljanja premoženja po letih (2013-2019)*

DUTB je v letu 2019 poslovala **stroškovno učinkovito**. Redni stroški poslovanja (tj. stroški poslovanja brez stroškov tožb in oblikovanih rezervacij) so bili leta 2019 za skoraj 3 milijone EUR (15 %) nižji od stroškov v predhodnem letu. Kazalnik stroškovne učinkovitosti za leto 2019 znaša 1,71 % in je pomembno nižji od ciljne vrednosti, ki jo Smernice določajo pri 2,06 %. Manjše od načrtovanega je bilo tudi število zaposlenih iz opravljenih ur, ki je konec leta 2019 znašalo 127.

**Pomembnejši posli v letu 2019**

DUTB je v minulem letu našla strateškega, finančno stabilnega in investicijsko sposobnega kupca za družbo **Tink**, proizvodno in trgovsko podjetje d.o.o. Kupec iz dejavnosti družbe se je že v prvem letu po prevzemu lotil širitve in selitve dela svojih skladišč na novo lokacijo. Z uspešnim finančnim prestrukturiranjem družbe **Hoteli Bernardin** d.d. je DUTB družbi omogočila, da je postala ponovno zanimiva za poslovne banke, ki so refinancirale vse njene obveznosti do DUTB-ja. S prodajo svojega lastniškega deleža je DUTB primer uspešno zaključila in hkrati družbi omogočila nadaljnji poslovni razvoj. DUTB je bila uspešna pri prevzemu zastavljenih delnic družbe **Istrabenz Turizem**, s čimer je zaščitila za državo strateško naložbo, konsolidirala je lastništvo države v **Thermani**, v upravljanje prevzela **bio elektrarno Gjerkeš** in uredila dolžniško-upniška razmerja v Bolgariji.

Po uspešno izvedenem finančnem in poslovnem prestrukturiranju **PPS Pekarne Ptuj** d.o.o. je DUTB družbo prodala strateškemu kupcu, kar ji bo omogočilo nadaljnjo rast in razvoj. Med prodanimi manjšinskimi lastniškimi naložbami so bile še: **RTC Kranjska Gora** d.d., **P&S Growth Luxemburg SICAR SCA** in **Menina** d.d.. V minulem letu je DUTB Slovenskemu državnemu holdingu d.d. prodala 15.000 delnic družbe **Petrol** d.d.. Pridobila je že omenjeni 100-odstotni lastniški delež v družbi **Istrabenz turizem** d.d. in ustanovila **Sklad turističnih naložb** d.o.o..

Na področju upravljanja nepremičnin je DUTB v minulem letu dosegla višje donose tudi zahvaljujoč uporabi različnih, klasičnih in sodobnih načinov prodaje, kot sta zbiranje zavezujočih ponudb in e-dražba. Do konca 2019 je DUTB prodala skoraj vsa od 164 stanovanj v stanovanjsko-poslovnem kompleksu **Koprska vrata**. Drugi pomemben projekt je bila prodaja največjega posameznega industrijskega zemljišča v državi, zemljišča v **Sežani**. Poleg uspešne prodaje mednarodnemu investitorju gre za pomembno pridobitev za občino Sežana, saj se bo po dolgoletnem iskanju rešitev na tem zemljišču zgradil moderen in največji logistični center v državi, ki bo po načrtih kupca prinesel številna nova delovna mesta.

\*\*\*

*Dodatna pojasnila: Jelka Novak Katona, svetovalka za upravljanje komunikacij, DUTB, e-naslov:* *jelka.novak-katona@dutb.eu**; T: 01 42 93 894; M: 030 362 810*

1. Zadnje Smernice za delovanje DUTB sprejete 18. aprila 2019. [↑](#footnote-ref-1)